ANAN ออกหุ้นกู้ 2 พันลบ. ขายผู้ลงทุนสถาบัน-รายใหญ่ ครบกำหนด 14 พ.ค.61
ANAN ออกหุ้นกู้ 2 พันลบ. อายุ 3 ปี ดบ.คงที่ 4.80% ต่อปี ขายผู้ลงทุนสถาบัน-รายใหญ่ ครบกำหนดไถ่ถอนวันที่ 14 พ.ค.61 ระดมทุนขยายธุรกิจ-เป็นทุนหมุนเวียนในกิจการ
19 พ.ค. 2558

บริษัท อนันดา ดีเวลลอปเม้นท์ จำกัด (มหาชน) หรือ ANAN ระบุว่า บริษัทได้ออกหุ้นกู้ 2 พันล้านบาท อายุ 3 ปี อัตราดอกเบี้ยคงที่ 4.80% ต่อปีตลอดอายุหุ้นกู้ โดยจะครบกำหนดไถ่ถอนในปี 2561 เพื่อใช้เป็นเงินทุนสำหรับการขยายธุรกิจ และเป็นเงินทุนหมุนเวียนในกิจการ ตลอดจนใช้ทดแทนเงินกู้ประเภท project finance ที่ยังไม่ได้เบิกจากสถาบันการเงินและสำรองเพื่อทดแทนเงินกู้ประเภท project finance ที่อาจเกิดขึ้นจากการขยายธุรกิจในอนาคต
สำหรับหุ้นกู้ดังกล่าวเป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และไม่มีผู้แทนผู้ถือหุ้นกู้ โดยมีอันดับความน่าเชื่อถือที่ระดับ BBB- แนวโน้ม “Positive” เสนอขายให้แก่ผู้ลงทุนสถาบัน หรือ ผู้ลงทุนรายใหญ่ โดยออกหุ้นกู้ในวันที่ 14 พ.ค.58 และครบกำหนดในวันที่ 14 พ.ค.61